Sóveel moet Katy Perry opdok oor gesteelde liedjieKaty Perry (Foto:Ali Shaker/VOA) Die Amerikaanse popster Katy Perry, haar medewerkers en haar platemaatskappy moet meer as $2,78 miljoen (sowat R40,84 miljoen) opdok nadat ŉ federale hof in Kalifornië bevind het dat sy ŉ Christelike kletsrymliedjie gedeeltelik gesteel het vir haar 2013-treffer “Dark Horse”. Maroela Media het vroeër berig dat Perry se “Dark Horse” en Marcus Gray se “Joyful Noise” aan ŉ jurie gespeel is en dat hulle daarna beslis het dat die spesifieke ritme en musiekfrases van “Joyful Noise” uniek genoeg is dat dit aan kopiereg onderhewig kan wees. Die bedrag wat Perry en haar span moet opdok, is steeds ver minder as die sowat $20 miljoen (R293 miljoen) wat Gray se prokureurs versoek het. Maar Gray en die twee medeskrywers van “Joyful Noise” het gesê hulle is gelukkig. “Ons is nie hier om enigiemand te straf nie,” het Gray se prokureur, Michael A Kahn gesê. “Ons kliënte het hierheen gekom om geregtigheid te laat geskied, en hulle voel dat hulle dit reggekry het onder die jurie en hul gemeenskap.” Perry self sal $550,000 moet opdok, terwyl haar vyf medeskrywers elk tussen $60 000 en $250 000 moet betaal. Die platemaatskappy Capitol Records het die grootste knou gekry met $1,2 miljoen. Perry se prokureur, Christine Lepera, is van plan om dié beslissing teen te staan. “Die skrywers van ‘Dark Horse’ beskou die bevinding as ŉ vertrapping van geregtigheid,” het Lepera gesê. “Die enigste ooreenstemmings is C en B-note wat nie beskerm kan word nie,” het Lepera gesê. “Dark Horse” was vier weke lank in die nr. 1-posisie op die Billboard Hot 100-lys. Perry het die liedjie ook by die Superbowl tydens ŉ uitspattige vertoning gesing.